На основу члана 44. став 2. Закона о култури („Службени гласник Републике Србије“, број 72/09, 13/16, 30/16- испр., 6/20, 47/21 и 78/21), члана 37. став 1. тачка 20) Статута Града Ниша ("Службени лист Града Ниша", број 88/08, 143/16 и 18/19) и члана 15. став 2. Одлуке о оснивању Народнoг музеја Ниш ("Службени лист Града Ниша", број 2/11- пречишћен текст, 115/16, 99/20 и 85/21),

Скупштина Града Ниша, на седници одржаној \_\_\_\_\_\_\_\_\_\_\_\_\_\_, донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Народнoг музеја Ниш за 2022. годину, број 02 бр.975/3-21, који је донео Управни одбор ове установе, на седници одржаној 10.12.2021.године.

II Програм рада Народнoг музеја Ниш за 2022. годину реализоваће се у складу са Финансијским планом ове установе за 2022. годину.

III Решење доставити Народном музеју Ниш, Градској управи за друштвене делатности и Градској управи за финансије.

Број:

У Нишу,

**СКУПШТИНА ГРАДА НИША**

Председник

др Бобан Џунић

***О б р а з л о ж е њ е***

На основу члана 44. Закона о култури („Службени гласник Републике Србије“, број 72/09, 13/16, 30/16- испр., 6/20, 47/21 и 78/21), члана 15. Одлуке о оснивању Народнoг музеја Ниш ("Службени лист Града Ниша", број 2/11 – пречишћен текст, 115/16, 99/20 и 85/21) и члана 36. Статута Народног музеја Ниш, управни одбор Народног музеја Ниш, на седници одржаној 10.12.2021. године, донео је Програм рада Народног музеја Ниш за 2022. годину, број 02 бр.975/3-21, и доставио га Градској управи за друштвене делатности на даљу надлежност.

Приоритет активности установе Народни музеј у 2022. години представља наставак археолошких истраживања на локалитетима Медијана, Хумска чука и Средње поље, обрада материјала са ископавања обављених у 2021. години, наставак рада на стручној обради постојеће музејске грађе по збиркама, унос у програм ИМУС и категоризација културних добара.

По завршетку грађевинских радова на локалитету Медијана, приступиће се постављењу интерпретативних паноа на терену и реализацији нове музејске поставке, као и наставку обраде архитектонске пластине и изради 3д реконструкције виле. Израдиће се каталог епиграфских споменика изложених на простору логора „12. фебруар“.

У 2022. години планирају се три изложбе из фонда Музеја: „Сликар Радомир Антић“, „Конзервација мозаика на Медијани“ и „Путовање римске чаше“, као и четири гостујуће изложбе у Нишу, као и гостовања Музеја са трима изложбама.

Поред активности свих одељења на дигитализацији музејске грађе и уписа у програм ИМУС, у 2022. години планира се израда виртуелних тура Ћеле куле, археолошке поставке, Спомен собе Сремац-Миљковић, Логора 12.фебруар и налазишта Медијана.

Приоритети одељења књижевне заоставштине су рад на истраживању заоставштине песника Душана Цветковића Дуце и одржавање манифестација: Фестивал савремене омладинске поезије, Сићевачка књижевна колонија и додела награда Удружења писаца „Бранко Миљковић“.

У оквиру издавачке делатности у 2022. години, планирају се следеће публикације: Зборника Музеја, каталог изложбе „Сликар Радомир Антић“, песмарица Душана Цветковића Дуце, „Бубањ, праисторијско насеље и некропола из новог века“ и „Музејски водич за децу“.

Чланом 33. Одлуке о буџету Града Ниша за 2022. годину („Службени лист Града Ниша“, број 124/21) прописано је да „директни корисници буџетских средстава, који су у буџетском смислу одговорни за индиректне кориснике буџетских средстава, врше расподелу средстава индиректним корисницима у оквиру својих одобрених апропријација“. Иста одредба прописује и обавезу корисника да доносе план за коришћење одобрене апропријације – финансијски план. У складу са наведеним, управни одбор Установе донео је Финансијски план Народног музеја Ниш за 2022. годину, који је у циљу целовитог сагледавања Програма достављен у прилогу.

Имајући у виду да је Програм рада Народног музеја Ниш за 2022. годину сачињен у складу са законом, прописима Града и циљевима оснивања Установе, Градска управа за друштвене делатности је израдила нацрт Решења о давању сагласности на Програм рада Народног музеја Ниш за 2022. годину, као у диспозитиву.

вршилац дужности заменика начелника

Градске управе за друштвене делатности

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Павлина Михајленко